LV Eiropas Savienības Oficiālais Vēstnesis C 204/20

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2007/C 204/15)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CASATELLA TREVIGIANA”

EK Nr. IT/PDO/005/0348/02.06.2004

ACVN (X) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Ministero delle Politiche agricole, alimentari e forestali Adrese: Via XX Settembre n. 20 I-00187 Roma Tālr.: (39) 06 481 99 68 Fax (39) 06 42 01 31 26 E-pasts: qualita@politicheagricole.it

2. Grupa

Nosaukums: Consorzio per la tutela del formaggio Casatella Trevigiana Adrese: V.le Sante Biasuzzi, 20 I-31038 Paese (TV) Tālr.: (39) 0422 95 14 80 Fax (39) 0422 95 14 80 E-pasts: info@casatella.it Sastāvs: ražotāji/pārstrādātāji (X) citi ( )

3. Produkta veids

1.3. grupa — Sieri

4. Specifikācija

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums: “Casatella Trevigiana”

4.2. Apraksts: Mīkstais siers, ko izgatavo, recinot pilnpienu, kas iegūts tikai no Frisona, Pezzata Rossa un Bruna šķirnes govīm. Sieram, kad to laiž apgrozībā, piemīt šādas organoleptiskās īpašības: mīksta, spīdīga, mazliet krēmīga, mutē kūstoša siera masa pienbaltā līdz krēmbaltā krāsā; var būt nelieli caurumiņi. Siera konsistence ir tāda, ka Casatella Trevigiana ACVN nevar klasificēt pie “smērējamiem” vai krēmveida sieriem.

Siers ir bez mizas; tam ir tradicionālā cilindra forma.

Viegls, svaigs piena aromāts.

Maiga, tipiska piena garša ar mazliet skābenu piegaršu.

Ķīmiskās īpašības

— : Mitruma saturs : 53-60 % — : Tauki : 18-25 %, nemainītā stāvoklī — : Olbaltumvielas : > 12 %, nemainītā stāvoklī

Fiziskās īpašības

— : Forma : cilindriska — : Svars : lielais izmērs: 1,8-2,2 kg mazais izmērs: 0,25-0,70 kg — : Diametrs : lielais izmērs: 18-22 cm; mazais izmērs: 8-12 cm — : Malas augstums : lielais izmērs: 5-8 cm; mazais izmērs: 4-6 cm

4.3. Ģeogrāfiskais apgabals: Casatella Trevigiana ACVN ražošanai izmantotajam pienam jābūt iegūtam saimniecībās, kas atrodas attiecīgajā Trevizo provinces ģeogrāfiskajā apgabalā; sieram jābūt sarecinātam, nogatavinātam un iepakotam tajā pašā apgabalā.

4.4. Izcelsmes apliecinājums: Katrs ražošanas procesa posms ir jākontrolē, dokumentējot katru izejvielu un gatavo produktu. Produkta izsekojamība tiek nodrošināta arī, reģistrējot lopu audzētājus, siera ražotājus un iepakotājus īpašos kontroles iestādes pārraudzībā esošos sarakstos un ziņojot par saražotajiem daudzumiem. Kontroles iestāde pārbauda visas attiecīgajos sarakstos reģistrētās fiziskās un juridiskās personas, kā noteikts produkta specifikācijā un attiecīgajā kontroles plānā.

4.5. Ražošanas metode: Specifikācijā noteikts, ka piena ražošanai un visiem piena pārstrādes posmiem jānotiek ģeogrāfiskajā apgabalā, kas norādīts 4.3. punktā.

Govju, kuru pienu paredzēts izmantot Casatella Trevigiana ACVN ražošanai, barībai jāsastāv no vismaz 90 % lopbarības, kuras izcelsmes vieta ir 4.3. punktā norādītais ģeogrāfiskais apgabals. To barošanai nedrīkst izmantot turpmāk minēto barību, kas nav tipiska ražošanas apgabalam: lopbarības bietes, citrusaugļus un olīvas un to pārstrādes atlikumus, esparsetes, artišokus, ziedkāpostus, turnepšus vai tomātus veselā veidā vai to pārstrādes atlikumus.

Laktācijas stadijā esošām govīm vismaz 60 % no ikdienas barības devas sausnas jāsaņem no lopbarības.

Pārstrādei nosūtītā piena saturā jābūt vismaz 3,2 % tauku. Piena saturā nedrīkst būt konservanti; nav atļauts izmantot acīmredzami slimu govju jaunpienu vai pienu. Piens jāuzglabā atdzesēts. Siera izgatavošana jebkurā gadījumā jāuzsāk 48 stundu laikā pēc izslaukšanas.

Pasterizēšanu ir atļauts veikt 15 līdz 25 sekundes temperatūrā no 70 līdz 75 °C. Piena pārstrādes posmi ir šādi: termiskā apstrāde (recināšanas temperatūra 34-40 °C); paskābināšana (pievienojot ierauga kultūru no ģeogrāfiskā apgabala, kas norādīts 4.3. punktā); recināšana (pievienojot šķidro vai pulverveida ekstraktu piena recēšanai — recināšanas laiks 15 līdz 40 minūtes); rūgušpiena biezmasas pirmā sadalīšana (rūgušpiena biezmasu sagriež krustveidā); notecināšana (notecināšana ilgst 45-55 minūtes, lai varētu atdalīt vairāk sūkalu); otrā sadalīšana (vienmērīga un rūpīga sadalīšana valrieksta lieluma gabalos); maisīšana, rūgušpiena biezmasas izņemšana un tvaicēšana (lai atvieglotu notecināšanu, rūgušpiena biezmasu maisa 7 līdz 13 minūtes. Pēc tam rūgušpiena biezmasu izņem un ievieto cilindriskās veidnēs ar perforētām sienām. Veidnes ievieto tvaicēšanas tvertnē; laiks, cik ilgi tās tvertnē atrodas, atšķiras atkarībā no izvēlētā lieluma. Temperatūrai tvaicēšanas tvertnē jābūt no 25 līdz 40 °C); sālīšana (16-20 Bomē grādu jūras sāls šķīdumā 4 līdz 12 °C temperatūrā, vai arī sausā sālīšana, uzberot jūras sāli uz siera virsmas, vai sildīšanas tvertnē, pievienojot 0,8-1,2 % jūras sāls); nogatavināšana (4-8 dienas nogatavināšanas kamerā 2-8 °C temperatūrā veidnēs, kuras apgriež vismaz katru otro dienu).

Casatella Trevigiana ACVN tirdzniecībā laiž iepakotā veidā. Tā kā Casatella Trevigiana ACVN ir mīkstais siers, kas ātri bojājas, produkta ilgstoša pārvadāšana neiepakotā veidā var ietekmēt tā organoleptiskās, ķīmiskās un fiziskās īpašības un jo īpaši — mainīt nogatavināšanas ilgumu un veidu.

Lai nodrošinātu produktam raksturīgās kvalitatīvās īpašības, laikposmam starp ražošanu un iepakošanu ir jābūt ierobežotam.

Tādēļ iepakošana jāveic ražošanas apgabalā, lai nodrošinātu izsekojamību un kontroli, kā arī Casatella Trevigiana ACVN specifisko ķīmisko, fizisko un organoleptisko īpašību saglabāšanu.

4.6. Saikne: Casatella Trevigiana ACVN raksturīgās īpašības ir tieši saistītas ar šā siera izcelsmi — tā ražošanas vietu un to, ka sieru izgatavo pēc zemnieku saimniecību ģimenes tradīcijām, — kā arī ar tā izgatavošanas tehnoloģijas attīstību un ražošanas vietā izmantotajiem baktēriju celmiem. Siera Casatella Trevigiana ACVN kvalitāte un neatkārtojamība ir tieši saistītas jo īpaši ar pienā esošās mikrofloras īpašībām, kā arī ar apstrādes temperatūrām un posmiem, izmantojot īpaši izvēlētas mikrofloras sugas, celmus un koncentrāciju.

Nesenie pētījumi liecina par to, ka konkrētajā apgabalā gadu gaitā izveidojušās mikrofloras sastāvā ir tādu baktēriju celmi, kas nav termofilie streptokoki un kuru īpašības un metaboliskā aktivitāte ir priekšnosacījums ne vien paskābināšanas procesam, bet arī produkta sensorajām īpašībām, piemēram, nogatavināta siera viegli skābenajai garšai. Tikai šim konkrētajam apgabalam raksturīgus neatkārtojamus apstākļus rada arī tas, ka mikroflorā — lai gan mazākā koncentrācijā — sastopami lactobacillus thermophilus celmi, kuru proteolītiskā aktivitāte ir lielāka un kuri nodrošina kazeīnu šķelšanos, radot molekulas vai to prekursorus, kas ietekmē siera konsistenci, gatavības pakāpi un garšu. Šis Trevizo provincei tipiskais siers ir produkts, kura izcelsme un pašreizējā ražošana balstīta uz senām siera izgatavošanas tradīcijām mājas apstākļos. Informācija par šā siera ražošanas tehnoloģiju tika nodota tālāk mutiski, un tās pamatā bija ļoti vienkāršas siera izgatavošanas receptes. Tādējādi siera patiesā izcelsme meklējama Trevizo siera izgatavošanas tradīcijās, kas kopš 1962. gada tiek uzskatītas par vēsturiskām.

Pastāv vairākas rakstiskas liecības par to, ka siera Casatella izcelsmes vieta ir Trevizo.

4.7. Pārbaudes struktūra:

Nosaukums: CSQA Srl Certificazioni Adrese: Via S. Gaetano, 74 — Thiene (VI) Tālr.: (39) 0445 36 60 94 Fax (39) 0445 38 26 72 e-pasts: f.broggiato@csqa.it

Pārbaudes struktūra atbilst standarta EN 45011 nosacījumiem.

4.8. Marķējums: Siera Casatella Trevigiana ACVN marķējums ir aprakstīts turpmāk. Siera marķējuma augšpusē trīs toņu zaļās krāsas apļveida laukumā atrodas balts “C” burts; marķējuma apakšējā daļā zilā krāsā attēloti vārdi “Casatella Trevigiana”, kas attiecībā pret augšējo apli izkārtoti centrāli. Teksta burtu fonts ir “Carleton”; vārda “Casatella” burtu lielums ir divas reizes lielāks nekā vārdam “Trevigiana”, kas atrodas zemāk un pa labi no centra. Pa kreisi no vārda “Trevigiana” zaļā krāsā un trīs rindās rakstīti vārdi “Denominazione d'Origine Protetta” [aizsargāts cilmes vietas nosaukums].

Norāde “Denominazione d'Origine Protetta” var būt aizstāta ar saīsinājumu “DOP” [ACVN].

Marķējuma augšējās un apakšējās daļas proporcijas nav maināmas; tās ir redzamas pievienotajā logotipā. Logotipa tehniskais apraksts ir sniegts specifikācijā. Marķējumam jābūt piestiprinātam pie siera ārējā aizsargiepakojuma un izgatavotam no materiāla, kas atbilst tiesiskajām prasībām par pārtikas produktu iepakošanu.

Uz ārējā iepakojuma nedrīkst būt sniegta reklāmas vai maldinoša informācija.

Logotipu drīkst izmantot publikācijās un reklāmas materiālos.

Marķējuma izmēra un iepakojuma izmēra proporcijām jābūt šādām:

vārda “Casatella” kopējais platums nedrīkst būt mazāks par 80 % no iepakojuma diametra.

Ņemot vērā siera veidu, nekāda veida informācija nedrīkst būt sniegta tieši uz siera.

Iepakojuma, uz kura redzams iepriekš aprakstītais logotips un uzraksts, izmantošana ir obligāta.

(1) OV L 93, 31.3.2006., 12. lpp.